НыбжьыщIэхэм я зэфIэкI
Къып Мухьэмэд и цIэр зэрихьэу Къулъкъужын Ищхъэрэ къуажэм ГъуазджэхэмкIэ дэт сабий школым зэфIэкI ин зэриIэр аргуэру зэ псоми хьэкъ ящищIащ.
Иджыблагъэ екIуэкIа «ЩIалэгъуэ, щIэныгъэ, щэнхабзэ» урысейпсо зэхьэзэхуэм етIуанэ увыпIэр къыщихьащ школым и гъэсэн КIуж Маритэ хидыкIа лэжьыгъэм. Апхуэдэу еджапIэм и ныбжьыщIиплI — ПщыхьэщIэ Залым, Ездэч Темырлан, КIужхэ Маратрэ Маритэрэ — урысейпсо зэхьэзэхуэм декоративно-прикладной гъуазджэмкIэ щытекIуащ. Ахэр ирагъэблэгъащ «Орлёнок» пионер лагерь цIэрыIуэм, я лэжьыгъэхэр щыпхагъэкIыну, я къуажэми республикэми я щIыхьыр щагъэлъэпIэну.
«Мы сабийхэр мурадыфIхэр яIэу мэпсэу. Абыхэм я гугъэщ дахагъэкIэ дуней псор ягъэщIэрэщIэну», — жеIэ еджапIэм и унафэщI КIуж Ритэ.
ХьэрычэтыщIэ Ездэч Мухьэмэдрэ Бахъсэн район администрацэмрэ я фIыгъэкIэ, ГъуазджэхэмкIэ сабий школым и гъэсэнхэр зэпымыууэ хэтщ республикэми нэгъуэщI щIыналъэхэми щекIуэкI зэхьэзэхуэхэм, абыхэми щэнхабзэмрэ гъуазджэмрэ я фестивалхэми къыщыхожаныкI.
АЛОКЪУЭ Аринэ.
